















Nacrt prijedloga Statuta Općine Gradište

O b r a z l o ž e nj e

I. PRAVNA OSNOVA
Pravna osnova za donošenje Statuta Općine Gradište sadržana je u sljedećim propisima:
1. Članku 35. i članku 93. Zakona o lokalnoj i područnoj (regionalnoj) samoupravi („Narodne novine“, br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), koji propisuju da predstavničko tijelo donosi statut jedinice lokalne samouprave te obvezuju jedinice na usklađivanje općih akata sa zakonskim izmjenama.
2. Članku 30. i članku 93. dosadašnjeg Statuta Općine Gradište („Službeni vjesnik“ Vukovarsko-srijemske županije br. 12/09, 03/13, 05/18 i 06/23), kojima je utvrđena nadležnost Općinskog vijeća za donošenje Statuta i njegovih promjena.
3. Članku 84. stavku 2. Poslovnika Općinskog vijeća Općine Gradište („Službeni vjesnik“ Vukovarsko-srijemske županije br. 12/09 i 2/11).

II. RAZLOZI DONOŠENJA
Osnovni razlozi za donošenje novog Statuta Općine Gradište leže u potrebi cjelovitog usklađivanja s krovnim zakonskim propisima i pravnim poretkom Republike Hrvatske. Izmjenama Zakona o lokalnoj i područnoj (regionalnoj) samoupravi izmijenjene su odredbe koje se odnose na sastav predstavničkih tijela, ukidanje zamjenika općinskih načelnika u jedinicama ove veličine, uvođenje instituta privremenog zamjenika te nove rokove i postupke za provođenje referenduma i opoziva. Financijski pragovi za odlučivanje o stjecanju, otuđenju i raspolaganju imovinom u nadležnosti Općinskog vijeća i Općinskog načelnika usklađeni su i preračunati u eure (132.722,81 eura i 9.290,60 eura), čime su uklonjeni zastarjeli iznosi u kunama. Ugrađena je izričita obveza javne objave informacija o trošenju proračunskih sredstava na mrežnim stranicama Općine na lako dostupan i pretraživ način, sukladno članku 68.a Zakona o lokalnoj i područnoj (regionalnoj) samoupravi i propisima o sustavu unutarnjih kontrola.  Budući da je raniji Statut doživio niz parcijalnih izmjena i dopuna (2009., 2013., 2018., 2023.), donošenje novog, pročišćenog i cjelovitog teksta nužno je radi preglednosti, uklanjanja zastarjelih odredbi i osiguranja potpune pravne sigurnosti.


III. CILJEVI KOJI SE ŽELE POSTIĆI
Donošenjem novog Statuta Općine Gradište ostvaruju se sljedeći ključni ciljevi: ustavnost i zakonitost, transparentnost i otvorenost, efikasnost lokalne samouprave, veća uporaba digitalne komunikacije i jačanje prava građana. 

Poziva se zainteresirana javnost da najkasnije do 09. listopada 2026. dostavi svoja mišljenja, primjedbe ili prijedloge na Nacrt prijedloga Pravilnika o provedbi postupaka jednostavne nabave, putem obrasca za savjetovanje na e-mail: opcina.gradiste@gmail.com

S T A T U T
OPĆINE GRADIŠTE

-PRIJEDLOG-

[image: ]
U Gradištu, 2026.



Službeni vjesnik Vukovarsko-srijemske županije
PROSINAC


JAVNO



Na temelju članka 35. Zakona o lokalnoj i područnoj (regionalnoj) samoupravi (Narodne novine, br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 30. i članka 93. Statuta Općine Gradište (Službeni vjesnik Vukovarsko-srijemske županije br. 12/09, 03/13, 05/18 i 06/23), te članka 84. stavka 2. Poslovnika Općinskog vijeća (Službeni vjesnik Vukovarsko-srijemske županije br. 12/09, 2/11), Općinsko vijeće Općine Gradište na 10. sjednici održanoj xx.xx.xxxx. godine, d o n o s i;


S T A T U T
OPĆINE GRADIŠTE

I. OPĆE ODREDBE

Članak 1.

Ovim Statutom podrobnije se uređuje samoupravni djelokrug Općine Gradište, obilježja, status, javna priznanja, ustrojstvo, ovlasti i način rada tijela Općine Gradište, način obavljanja poslova, oblici neposrednog sudjelovanja građana u odlučivanju, provođenje referenduma u pitanjima iz samoupravnog djelokruga, mjesna samouprava, imovina i financiranje Općine, akti Općine, ustrojstvo i rad javnih službi, javnost rada, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza Općine Gradište.

Statut je temeljni akt Općine Gradište. Svi ostali opći i pojedinačni akti tijela Općine Gradište moraju biti sukladni odredbama zakona i ovog Statuta.

Izrazi u ovom Statutu koji imaju rodno značenje odnose se jednako na muški i ženski rod.


II. STATUS, PODRUČJE I GRANICE OPĆINE


Članak 2.

Općina je jedinica lokalne samouprave na području utvrđenom Zakonom o područjima županija, gradova i općina u Republici Hrvatskoj.

Općina obuhvaća područje naselja Gradište.

Područje Općine utvrđeno je zakonom, a granice područja idu katastarskim granicama rubnih katastarskih čestica katastarske općine Gradište.

Granice Općine mogu se mijenjati na način i po postupku propisanim zakonom.



Članak 3.

Naziv Općine je: OPĆINA GRADIŠTE. 
Općina Gradište je pravna osoba.
Sjedište Općine je u Gradištu, Trg Hrvatskih Velikana 5.


III. PEČAT, OBILJEŽJA I DAN OPĆINE


Članak 4.

Tijela Općine i Jedinstveni upravni odjel Općine Gradište imaju pečat. Pečati su okruglog oblika s grbom Republike Hrvatske u sredini, izrađen sukladno zakonskim propisima. 

Opis pečata, način njihove uporabe i čuvanje uređuju se posebnom odlukom koju donosi Općinsko vijeće.


Članak 5.

Općina ima grb.

Grb Općine Gradište je u obliku štita crvene boje u kojem se nalaze dolje u sredini srebrni ljiljan sa tučcima, a gore lijevo i desno po jedna zlatna tikvica (ukupno dvije) sa crnim dvopletom.


Članak 6.
Općina ima zastavu.

Zastava Općine Gradište je jednobojne žute boje s grbom općine na sredini zastave u sjecištu dijagonala. Dimenzija zastave je omjera dužine i širine 2:1, visina grba na zastavi je 2/3 širine zastave.

Članak 7.

Grb i zastava koriste se na način kojim se ističe tradicija i dostojanstvo Općine. 
O korištenju Grba i zastave Općinsko vijeće donosi posebnu odluku.

Članak 8.

Općinsko vijeće može posebnom odlukom utvrditi svečanu pjesmu Općine, te način izbora i uporabe svečane pjesme.

Članak 9.

Dan Općine Gradište je 4. listopad – blagdan Svetog Franje Asiškog koji se svečano slavi kao općinski blagdan.



IV. JAVNA PRIZNANJA OPĆINE

Članak 10.

Općinsko vijeće  može pojedinu osobu koja je zaslužna za Općinu, te osobu za naročite uspjehe na svim područjima društvenog i gospodarskog života od značaja za Općinu proglasiti počasnim građaninom.

Počašću se ne stječu posebna prava, odnosno obveze i može se opozvati ako se počastvovani pokaže nedostojnim takve počasti.

Članak 11.

Općinsko vijeće odlučuje o dodjeli javnih priznanja Općine Gradište.

Općinsko vijeće posebnom odlukom utvrđuje javna priznanja, uvjete i kriterije za njihovo dodjeljivanje, način vođenja evidencije dodijeljenih javnih priznanja, knjigu počasnih građana.

Javna priznanja Općine Gradište dodjeljuju se prigodom obilježavanja Dana Općine.


V.  SURADNJA S DRUGIM JEDINICAMA LOKALNE SAMOUPRAVE I MEĐUNARODNA SURADNJA

Članak 12.

Općina surađuje s drugim jedinicama lokalne samouprave radi ostvarivanja zajedničkih interesa na unapređenju gospodarskog i društvenog razvitka te u tom cilju može s drugim gradovima i općinama osnivati odgovarajuće udruge.

Članak 13.

Ostvarujući zajednički interes u unapređivanju gospodarskog, društvenog i kulturnog razvitka Općina uspostavlja i održava suradnju s drugim jedinicama lokalne i regionalne samouprave drugih država, u skladu sa zakonom i međunarodnim ugovorima.

Odluku o uspostavljanju međunarodne suradnje odnosno sklapanju sporazuma (ugovora, povelje, memoranduma i sl.) o suradnji s lokalnim jedinicama drugih država, sadržaju i oblicima te suradnje donosi Općinsko vijeće u skladu sa zakonom i općim aktima.

Kriteriji za uspostavljanje suradnje te postupak donošenja odluke uređuju se posebnom odlukom Općinskog vijeća

Sporazum o suradnji Općine Gradište i općine ili grada druge države objavljuje se u „Službenom vjesniku“ Vukovarsko-srijemske županije.“




Članak 14.

Općina u postupku pripremanja i donošenja općih akata na razini Vukovarsko-srijemske županije, te zakona i drugih propisa na razini Republike Hrvatske, a koji se neposredno tiču Općine daje inicijative, mišljenja i prijedloge nadležnom tijelu.

Inicijative, mišljenja i prijedloge iz prethodnog stavka u ime Općine mogu podnositi Općinsko vijeće i Općinski načelnik neposredno nadležnom tijelu i posredno putem članova predstavničkog tijela i zastupnika u Hrvatskom saboru.


VI. SAMOUPRAVNI DJELOKRUG OPĆINE


Članak 15.

Općina Gradište je samostalna u odlučivanju u poslovima iz svoga samoupravnog djelokruga u skladu s Ustavom Republike Hrvatske i zakonima, te podliježe samo nadzoru zakonitosti rada i akata tijela Općine Gradište.


Članak 16.

Općina obavlja poslove lokalnog značenja kojim se neposredno ostvaruju potrebe građana a koji nisu Ustavom ili zakonom dodijeljeni državnim tijelima i to osobito poslove koji se odnose na:

1. uređenje naselja i stanovanja,
2. prostorno i urbanističko planiranje,
3. komunalno gospodarstvo,
4. brigu o djeci,
5. socijalnu skrb,
6. primarnu zdravstvenu zaštitu,
7. odgoj i osnovno obrazovanje,
8. kulturu, tjelesnu kulturu i sport,
9. zaštitu potrošača,
10. zaštitu i unapređenje prirodnog okoliša,
11.  protupožarnu i civilnu zaštitu,
12. promet na svom području, te
13. ostale poslove sukladno posebnim zakonom.

Općina Gradište obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovoga članka.

Posebnim zakonima kojima se uređuju pojedine djelatnosti iz stavka 1. ovoga članka odredit će se poslovi čije je obavljanje Općina dužna organizirati te poslovi koje može obavljati.

Poslovi iz samoupravnog djelokruga podrobnije se utvrđuju odlukama Općinskog vijeća i Općinskog načelnika u skladu sa zakonom i ovim Statutom.




Članak 17.

Općinsko vijeće može posebnom odlukom pojedine poslove iz samoupravnog djelokruga Općine, čije je obavljanje od šireg interesa za mještane na području više jedinica lokalne samouprave, prenijeti na Vukovarsko-srijemsku županiju, u skladu s njezinim Statutom.

Pojedine poslove iz svog samoupravnog djelokruga Općina može organizirati zajednički s jednom ili više drugih jedinica lokalne samouprave, a osobito u svrhu pripreme projekata za povlačenje novčanih sredstava iz fondova Europske unije, na jedan od sljedećih načina: osnivanjem zajedničkih tijela ili službi, osnivanjem zajedničkog trgovačkog društva, zajedničko organiziranje poslova u skladu s posebnim zakonima. 

Međusobni odnosi jedinica lokalne samouprave u zajedničkom organiziranju obavljanja poslova iz svog samoupravnog djelokruga uređuju se posebnim sporazumom. Odluku o organiziranju poslova iz samoupravnog djelokruga na način iz stavka 1. ovog članka donosi Općinsko vijeće. 

Odluku o obavljanju poslova na način propisan u stavku 2. i 3. ovoga članka donosi Općinsko vijeće većinom glasova svih članova, na temelju koje Općinski načelnik sklapa sporazum kojim se propisuje financiranje, način upravljanja, odgovornost i druga pitanja od značaja za obavljanje tih poslova.


Članak 18.

Općinsko vijeće može tražiti od Županijske skupštine Vukovarsko-srijemske županije da Općini, uz suglasnost tijela državne uprave nadležnog za poslove lokalne i područne (regionalne) samouprave, povjeri obavljanje određenih poslova iz samoupravnog djelokruga Županije na području Općine, ako Općina može osigurati dovoljno prihoda za njihovo obavljanje.

Poslovi iz stavka 1. ovoga članka odnose se osobito na:
1. školstvo,
2. zdravstvo,
3. prostorno i urbanističko planiranje,
4. gospodarski razvoj,
5. promet i prometnu infrastrukturu.

Postupak iz stavka 1. ovoga članka Općina može pokrenuti i zajedno s drugim općinama i gradovima.


VII. NEPOSREDNO SUDJELOVANJE GRAĐANA U ODLUČIVANJU


Članak 19.

Građani mogu neposredno sudjelovati u odlučivanju o lokalnim poslovima putem lokalnog referenduma, zbora građana, podnošenjem peticija, prijedloga i predstavki u skladu sa zakonom i ovim Statutom.
Prijedlozi, predstavke i peticije mogu se podnijeti i elektroničkim putem.



Članak 20.

Referendum se može raspisati radi odlučivanja o prijedlogu za promjenu Statuta, o prijedlogu općeg akta ili drugog pitanja iz djelokruga Općinskog vijeća, radi prethodnog pribavljanja mišljenja stanovnika o promjeni područja Općine, kao i o drugim pitanjima određenim zakonom i Statutom.

Raspisivanje referenduma može predložiti najmanje jedna trećina članova Općinskog vijeća, Općinski načelnik, 20% ukupnog broja birača upisanih u popis birača Općine Gradište i većina vijeća mjesnih odbora na području Općine.

Ako je raspisivanje referenduma predložila najmanje jedna trećina članova Općinskog vijeća, Općinski načelnik ili većina vijeća mjesnih odbora, Općinsko vijeće dužno je izjasniti se o podnesenom prijedlogu te, ako ga prihvati, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Općinskog vijeća.

Ako je raspisivanje referenduma predložilo 20% od ukupnog broja birača u Općini, predsjednik Općinskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga. Tijelo državne uprave nadležno za lokalnu i područnu (regionalnu) samoupravu će u roku od 60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača i je li referendumsko pitanje sukladno odredbama zakona, te odluku o utvrđenom dostaviti Općinskom vijeću.

Ako tijelo državne uprave utvrdi da je prijedlog ispravan, Općinsko vijeće raspisat će referendum u roku od 30 dana od dana zaprimanja odluke o ispravnosti prijedloga.

Protiv odluke tijela državne uprave kojom je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.



Članak 21.

Općinski načelnik može se opozvati putem referenduma.

Raspisivanje referenduma za opoziv može predložiti najmanje 20% ukupnog broja birača upisanih u popis birača Općine Gradište ili 2/3 članova Općinskog vijeća.

Prijedlog birača mora biti podnesen u pisanom obliku i mora sadržavati ime i prezime, adresu prebivališta i OIB te vlastoručni potpis svakog birača.

Ako je raspisivanje referenduma za opoziv predložilo 20% birača, predsjednik Općinskog vijeća dužan je podneseni prijedlog u roku od 30 dana od primitka dostaviti tijelu državne uprave nadležnom za lokalnu samoupravu, koje postupa na način propisan člankom 20. stavkom 4. ovog Statuta.

Ako je raspisivanje referenduma za opoziv predložilo 2/3 članova Općinskog vijeća, odluku o raspisivanju donosi Općinsko vijeće dvotrećinskom većinom glasova svih članova. Odluka o opozivu općinskog načelnika donesena je ako se na referendumu izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača u Općini.

Općinsko vijeće ne smije raspisati referendum za opoziv općinskog načelnika:
· prije proteka roka od 6 mjeseci od održanih izbora,
· prije proteka roka od 6 mjeseci od ranije održanog referenduma za opoziv,
· u godini u kojoj se održavaju redovni izbori za načelnika.
Ako na referendumu bude donesena odluka o opozivu, mandat općinskom načelniku prestaje danom objave rezultata referenduma.
Od dana prestanka mandata načelnika zbog opoziva pa do provođenja prijevremenih izbora, dužnost načelnika obnaša povjerenik Vlade Republike Hrvatske.


Članak 22.

Općinsko vijeće može raspisati savjetodavni referendum o pitanjima iz svog djelokruga.

Odluka donesena na savjetodavnom referendumu nije obvezatna.


Članak 23.

Odluka o raspisivanju referenduma sadrži:

1. naziv tijela koje raspisuje referendum,
2. područje za koje se raspisuje referendum,
3. naziv akta o kojem se odlučuje na referendumu, odnosno naznaku pitanja o kojem, odnosno o kojima će birači odlučivati na referendumu,
4. obrazloženje akta ili pitanja o kojem odnosno o kojima se raspisuje referendum,
5. referendumsko pitanje ili pitanja, odnosno jedan ili više prijedloga o kojima će birači odlučivati,
6. dan održavanja referenduma.

Odluka o raspisivanju referenduma objavljuje se u službenom glasilu i na mrežnim stranicama Općine Gradište. Od dana objave do dana održavanja ne smije proći manje od 20 niti više od 40 dana.

Članak 24.

Odluka donesena na referendumu obvezatna je za Općinsko vijeće.


Članak 25.

Zbor građana može sazvati Općinsko vijeće ili Općinski načelnik radi pribavljanja mišljenja o prijedlogu općeg akta ili drugog pitanja iz djelokruga Općine kao i o drugim pitanjima određenim zakonom.

Prijedlog za traženje mišljenja iz stavka 1. ovoga članka može dati jedna trećina vijećnika i Općinski načelnik.

Općinsko vijeće dužno je razmotriti prijedlog iz stavka 2. ovoga članka u roku od 60 dana od dana zaprimanja prijedloga.
Mišljenje dobiveno od zbora građana obvezatno je za mjesni odbor, a savjetodavno za Općinsko vijeće i općinskog načelnika.


Članak 26.

Građani imaju pravo predlagati Općinskom vijeću donošenje općeg akta ili rješavanje pitanja iz djelokruga Vijeća te podnositi peticije o pitanjima iz samoupravnog djelokruga Općine.

Općinsko vijeće raspravlja o prijedlogu i peticiji iz stavka 1. ovoga članka ako ga potpisom podrži najmanje 10% birača upisanih u popis birača Općine.

Prijedlozi i peticije mogu se podnijeti i elektroničkim putem.

Svaka lista s potpisima mora sadržavati potpuni tekst inicijative. Liste na kojima se ne može bez dvojbe prema imenu, adresi i OIB-u ustanoviti o kojoj se osobi radi, smatrat će se nevažećima.
Općinsko vijeće dužno je dati odgovor predlagateljima najkasnije u roku od 3 mjeseca od zaprimanja prijedloga.

Članak 27.

Građani i pravne osobe imaju pravo podnositi predstavke i pritužbe na rad tijela Općine i na nepravilan odnos zaposlenih u tim tijelima.

Ostvarivanje toga prava osigurava se ustanovljavanjem knjige pritužbi te putem sredstava elektroničke komunikacije (e-mail, web obrazac).

Podnositelj predstavke ili pritužbe ima pravo na odgovor u roku od 30 dana od dana podnošenja.



I. TIJELA OPĆINE

Članak 28.

Tijela Općine su:

1. Općinsko vijeće i
2. Općinski načelnik.


l. Općinsko vijeće

Članak 29.

Općinsko vijeće predstavničko je tijelo građana i tijelo lokalne samouprave koje u okviru svojih prava i dužnosti donosi opće i druge akte te obavlja druge poslove u skladu s Ustavom Republike Hrvatske, Europskom poveljom o lokalnoj samoupravi, zakonom i ovim Statutom.

Mandat članova Općinskog vijeća počinje teći danom konstituiranja Općinskog vijeća i traje do dana stupanja na snagu odluke Vlade Republike Hrvatske o raspisivanju slijedećih redovnih izbora, odnosno do dana stupanja na snagu odluke Vlade Republike Hrvatske o raspuštanju Općinskog vijeća. Mandat članova Općinskog vijeća izabranih na prijevremenim izborima traje do isteka tekućeg mandata Općinskog vijeća.

Općinsko vijeće ima 9 članova izabranih na način određen zakonom.

Dužnost člana Općinskog vijeća je počasna i za to ne prima plaću. Član Općinskog vijeća ima pravo na naknadu u skladu s posebnom odlukom Općinskog vijeća. Član predstavničkog tijela ima pravo na opravdani izostanak s posla radi sudjelovanja u radu predstavničkog tijela i njegovih radnih tijela, sukladno sporazumu s poslodavcem.


Članak 30.

Općinsko vijeće:

1. donosi Statut Općine,

2. donosi Poslovnik Općinskog vijeća,

3. donosi odluku o uvjetima, načinu i postupku gospodarenja nekretninama u vlasništvu Općine,

4. donosi proračun, odluku o izvršenju proračuna i godišnji izvještaj o izvršenju proračuna, te odluku o privremenom financiranju,

5. odlučuje o višegodišnjem zaduživanju Općine i davanju jamstava,

6. donosi opće i druge akte kojima uređuje pitanja iz samoupravnog djelokruga Općine,

7. donosi programe javnih potreba,

8. odlučuje o stjecanju i otuđenju pokretnina i nekretnina Općine čija ukupna vrijednost prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno čija je pojedinačna vrijednost veća od
132.722,81 eura.

9. donosi odluku o promjeni granica Općine Gradište,

10. bira i razrješava predsjednika i potpredsjednika Općinskog vijeća,

11. osniva radna tijela Općinskog vijeća, bira i razrješava predsjednike i članove tih tijela te bira, imenuje i razrješava druge osobe određene zakonom, drugim propisom ili ovim Statutom

12. uređuje ustrojstvo i djelokrug upravnih tijela Općine,

13. osniva javne ustanove, trgovačka društva i druge pravne osobe za obavljanje gospodarskih, društvenih, komunalnih i drugih djelatnosti od interesa za Općinu te odlučuje o njihovim statusnim promjenama i preoblikovanjima u skladu sa zakonom,

14. odlučuje o zajedničkom obavljanju poslova iz samoupravnog djelokruga s drugim jedinicama lokalne samouprave, osobito u svrhu pripreme projekata za povlačenje sredstava iz fondova Europske unije,

15. odlučuje o davanju koncesija,

16. odlučuje o stjecanju i prijenosu dionica odnosno udjela u trgovačkim društvima ako zakonom, ovim Statutom odnosno Odlukom Općinskog vijeća nije drugačije riješeno,

17. odlučuje o prijenosu i preuzimanju osnivačkih prava u skladu sa zakonom,

18. daje prethodne suglasnosti na statute ustanova kojih je Općina osnivač, ukoliko zakonom ili odlukom o osnivanju nije drugačije propisano,

19. raspisuje lokalni referendum te donosi odluku o raspisivanju referenduma o opozivu općinskog načelnika,

20. donosi odluku o kriterijima za dodjelu javnih priznanja i dodjeljuje javna priznanja,

21. odlučuje o pokroviteljstvu Općine pod uvjetima propisanim Statutom i

22. obavlja i druge poslove koji su mu zakonom ili drugim propisom stavljeni u djelokrug.


Članak 31.

Općinsko vijeće ima predsjednika i jednog potpredsjednika koji se biraju većinom glasova svih članova Općinskog vijeća.

Prijedlog za izbor predsjednika i potpredsjednika može dati Odbor za izbor i imenovanja kao i najmanje 1/3 članova Općinskog vijeća.

Prijedlog za razrješenje predsjednika i potpredsjednika može dati najmanje 1/3 članova Općinskog vijeća.

Dužnost predsjednika i potpredsjednika vijeća je počasna i za njezino obavljanje obnašatelji dužnosti ne primaju plaću. Predsjednik i potpredsjednik imaju pravo na naknadu sukladno posebnoj odluci Općinskog vijeća.


Članak 32.

Predsjednik Općinskog vijeća:

1. zastupa vijeće,

2. saziva sjednice vijeća, predlaže dnevni red, predsjedava sjednicama, predstavlja i potpisuje akte vijeća,

3. upućuje prijedloge ovlaštenih predlagatelja u propisani postupak,

4. brine o postupku donošenja odluka i općih akata,

5. održava red na sjednicama Općinskog vijeća,

6. usklađuje rad radnih tijela,

7. brine o suradnji Općinskog vijeća i Općinskog načelnika,

8. brine o zaštiti prava članova Općinskog vijeća,

9. brine o javnosti rada vijeća i

10. obavlja druge poslove predviđene Poslovnikom.


Članak 33.

Predsjednik predstavničkog tijela saziva sjednice predstavničkog tijela po potrebi, a najmanje jednom u tri mjeseca.

Potpredsjednik Općinskog vijeća zamjenjuje predsjednika Općinskog vijeća u slučaju njegove spriječenosti ili odsutnosti.

Potpredsjednik Općinskog vijeća obavlja poslove iz djelokruga predsjednika kad mu ih predsjednik povjeri.

Članak 34.

Članovi Općinskog vijeća osobito imaju pravo:

1. predlagati donošenje općih i drugih akata i davati amandmane na prijedloge općih akata,

2. postavljati pitanja iz djelokruga rada Općinskog vijeća,

3. postavljati pitanja Općinskom načelniku o njegovu radu,

4. sudjelovati na sjednicama radnih tijela Općinskog vijeća,

5. tražiti i dobiti podatke potrebne za obavljanje dužnosti članova Općinskog vijeća, od tijela Općine, te u svezi s tim koristiti njihove stručne i tehničke usluge,

6. pravo uvida u registar birača za vrijeme dok obavlja dužnost i

7. na naknadu troškova u skladu sa Odlukom Općinskog vijeća.


Članak 35.

Član Općinskog vijeća nema obvezujući mandat i nije opoziv. Vijećnik ne može biti kazneno gonjen niti odgovoran na bilo koji drugi način zbog glasovanja, izjava ili iznesenih mišljenja i stavova na sjednicama Općinskog vijeća.

Član Općinskog vijeća je dužan čuvati tajnost podataka, koji su kao tajni određeni u skladu sa pozitivnim propisima, za koje sazna za vrijeme obnašanja dužnosti člana Općinskog vijeća.

Član Općinskog vijeća ima i druga prava i dužnosti utvrđena odredbama zakona, ovog Statuta i Poslovnika Općinskog vijeća.


Članak 36.

Poslovnikom Općinskog vijeća detaljnije se uređuje način konstituiranja, sazivanja, rad i tijek sjednica, ostvarivanje prava, obveza i odgovornosti članova Općinskog vijeća, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.

Općinsko vijeće posebnom odlukom, odnosno Etičkim kodeksom nositelja političkih dužnosti uređuje načela i standarde dobrog ponašanja predsjednika, potpredsjednika i članova Općinskog vijeća, te predsjednika i članova radnih tijela Općinskog vijeća u obavljanju njihovih dužnosti. 


1.1. Radna tijela Općinskog vijeća

Članak 37.

Općinsko vijeće osniva stalne i povremene odbore i druga radna tijela za proučavanje i razmatranje pojedinih pitanja, za pripremu i podnošenje odgovarajućih prijedloga iz djelokruga Općinskog vijeća, za praćenje izvršavanja odluka i općih akata Općinskog vijeća, za koordinaciju u rješavanju pojedinih pitanja te za izvršavanje određenih poslova i zadataka za Općinsko vijeće.

Radno tijelo ima predsjednika i određeni broj članova koji se biraju iz sastava Općinskog vijeća, tako da je sastav radnog tijela približno razmjeran stranačkom sastavu Općinskog vijeća. 

Sastav, broj članova, djelokrug i način rada tijela iz stavka l. i 2. ovog članka uređuje se Poslovnikom Općinskog vijeća ili posebnom odlukom o osnivanju radnih tijela.


Članak 38.

Radna tijela Općinskog vijeća su:

· Mandatno komisija povjerenstvo,
· Odbor za izbor i imenovanja,
· Odbor za Statut i Poslovnik,
· Odbor za predstavke i pritužbe,
· Odbor za proračun i financije.


Članak 39.

Mandatno komisija povjerenstvo:

· na konstituirajućoj sjednici obavještava Općinsko vijeće o provedenim izborima za Općinsko vijeće i imenima izabranih članova Općinskog vijeća, temeljem objavljenih rezultata nadležnog izbornog povjerenstva o provedenim izborima,
· obavještava Općinsko vijeće o podnesenim ostavkama članova Općinskog vijeća, te o zamjenicima članova Općinskog vijeća koji umjesto njih počinju obavljati dužnost člana Općinskog vijeća,
· obavještava Općinsko vijeće o mirovanju mandata članova Općinskog vijeća, o zamjenicima članova Općinskog vijeća koji umjesto njih počinju obavljati dužnost člana Općinskog vijeća,
· obavještava Općinsko vijeće o prestanku mirovanja mandata i
· obavještava Općinsko vijeće o prestanku mandata kad se ispune zakonom predviđeni uvjeti i obavještava Općinsko vijeće da su ispunjeni zakonski uvjeti za početak mandata zamjeniku člana Općinskog vijeća.


Članak 40.

Odbor za izbor i imenovanja:

· predlaže izbor i razrješenje predsjednika i potpredsjednika Općinskog vijeća,
· predlaže izbor i razrješenje članova radnih tijela Općinskog vijeća,
· predlaže imenovanje i razrješenje drugih osoba određenih ovim Statutom i drugim odlukama Općinskog vijeća,
· predlaže odluke o primanjima članova Općinskog vijeća, te naknadama troškova članovima Općinskog vijeća za rad u Općinskom vijeću.


Članak 41.

Odbor za Statut i Poslovnik:

· predlaže Statut Općine i Poslovnik Općinskog vijeća,
· predlaže pokretanje postupka za izmjenu Statuta odnosno Poslovnika Općinskog vijeća,
· razmatra prijedloge odluka i drugih općih akata koje donosi Općinsko vijeće te o njima daje mišljenje i prijedloge Općinskom vijeću,
· obavlja i druge poslove određene ovim Statutom.


Članak 42.

Odbor za predstavke i pritužbe:

· razmatra predstavke, pritužbe i prijedloge građana, postupa u njihovom rješavanju i po potrebi pokreće pred vijećem raspravu u cilju njihovog rješavanja.


Članak 43.

Odbor za proračun i financije:

· razmatra prijedloge za izradu proračuna Općine, te izmjene i dopune proračuna
· razmatra polugodišnji i godišnji izvještaj o izvršenju proračuna
· prati izvršenje proračuna
· prati druge akte financijskog i materijalnog poslovanja i upravljanja imovinom
· obavlja i druge poslove iz oblasti financija.



Članak 44.

Općinsko vijeće može osnivati i druga stalna i povremena radna tijela radi proučavanja i razmatranja pitanja iz djelokruga Općinskog vijeća.

Općinsko vijeće može u radu općinskih tijela koristiti stručnu pomoć pravnih i fizičkih osoba, ali bez prava odlučivanja.


2. Općinski načelnik

Članak 45.

Općinski načelnik zastupa Općinu i nositelj je izvršne vlasti Općine.  Mandat Općinskog načelnika traje četiri godine, a počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog načelnika.

U obavljanju izvršne vlasti Općinski načelnik:

1. priprema prijedloge općih akata,

2. izvršava ili osigurava izvršavanje općih akata Općinskog vijeća,

3. utvrđuje prijedlog proračuna i prijedlog izvršenja proračuna kao jedini ovlašteni predlagatelj,

4. usmjerava djelovanje upravnih tijela u obavljanju poslova iz njihovoga samoupravnog djelokruga i poslova državne uprave te nadzire njihov rad,

5. upravlja nekretninama i pokretninama u vlasništvu općine kao i njezinim prihodima i rashodima te raspoloživim novčanim sredstvima na računu proračuna Općine, u skladu sa zakonom i ovim Statutom,

6. odlučuje o stjecanju i otuđivanju pokretnina i nekretnina te drugom raspolaganju imovinom Općine Gradište čija pojedinačna vrijednosti ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju i drugom raspolaganju pokretnina i nekretnina, ali najviše do 132.722,81 eura, a ako je taj iznos manji od 9.290,60 eura, može odlučivati najviše do  9.290,60 eura, uz uvjet da je to planirano u proračunu“,

7. odgovoran je za uspostavu, razvoj i provedbu sustava unutarnjih financijskih kontrola (financijsko upravljanje i kontrola te unutarnja revizija) te imenuje i razrješava unutarnjeg revizora.

8. imenuje i razrješuje predstavnike Općine Gradište u tijelima javnih ustanova, trgovačkih društava i drugih pravnih osoba kojih je Općina osnivač, osim ako posebnim zakonom nije drugačije određeno,

9. odlučuje o davanju suglasnosti za zaduživanje i davanju jamstava pravnim osobama u izravnom ili neizravnom vlasništvu Općine i o davanju suglasnosti o zaduživanju ustanova kojih je osnivač Općina,

10. donosi Pravilnik o unutarnjem redu upravnih tijela općine na prijedlog pročelnika,

11. imenuje i razrješava pročelnike upravnih tijela na temelju javnog natječaja

12. utvrđuje plan prijema u službu u upravna tijela općine,

13. predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba

14.obavlja nadzor nad zakonitošću rada mjesnih odbora

15. obavlja i druge poslove utvrđene zakonom i statutom.


Odluku o imenovanju i razrješenju iz točke 8. ovoga članka Općinski načelnik je dužan objaviti u prvom broju službenog glasila koji slijedi nakon donošenja te odluke.


Članak 46.

Općinski načelnik odgovoran je za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela Općine.

Općinski načelnik odgovoran je za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.

Članak 47.

Općinski načelnik dva puta godišnje podnosi polugodišnje izvješće o svom radu Općinskom vijeću i to: do 31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.

Općinsko vijeće može, pored izvješća iz stavka 1 ovog članka od Općinskog načelnika tražiti izvješće o pojedinim pitanjima iz njegova djelokruga.

Općinski načelnik podnosi izvješće po zahtjevu iz stavka 2. ovog članka u roku od 30 dana od dana primitka zahtjeva. Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

Općinsko vijeće ne može zahtijevati od Općinskog načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 48.

Općinski načelnik u obavljanju poslova iz samoupravnog djelokruga Općine:

· ima pravo obustaviti od primjene opći akt Općinskog vijeća ako ocijeni da je tim aktom povrijeđen zakon ili drugi propis. Općinski načelnik će donijeti odluku o obustavi općeg akta u roku od 8 dana od dana njegovog donošenja. Općinski načelnik ima pravo zatražiti od općinskog vijeća da u roku od 8 dana od donošenja odluke o obustavi otkloni uočene nedostatke u općem aktu. Ako Općinsko vijeće to ne učini, Općinski načelnik je dužan, bez odgode, o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akt

· ima pravo obustaviti od primjene akt mjesnog odbora ako ocijeni da je taj akt u suprotnosti sa zakonom, Statutom i općim aktima Općinskog vijeća.


Članak 49.
Ako za vrijeme trajanja mandata Općinskog načelnika koji nema zamjenika nastupe okolnosti zbog kojih je Općinski načelnik onemogućen obavljati svoju dužnost zbog duže odsutnosti ili drugih razloga spriječenosti, Općinskog načelnika zamijenit će privremeni zamjenik kojeg će imenovati Općinski načelnik, na početku mandata iz reda pripadnika nacionalnih manjina ili iz reda članova Općinskog vijeća. 

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine. Privremeni zamjenik za vrijeme zamjenjivanja Općinskog načelnika ostvaruje prava Općinskog načelnika.

O okolnostima iz stavka 1. ovoga članka Općinski načelnik ili pročelnik Jedinstvenog upravnog tijela Općine dužan je obavijestiti predsjednika Općinskog vijeća odmah po nastanku tih okolnosti.


Članak 50.

Općinski načelnik može obavljanje određenih poslova iz svog djelokruga povjeriti privremenom zamjeniku, ali mu time ne prestaje odgovornost za njihovo obavljanje.

Privremeni zamjenik Općinskog načelnika u slučaju iz stavka 1. ovog članka dužan je pridržavati se uputa Općinskog načelnika.


Članak 51.

Općinskom načelniku mandat prestaje po sili zakona:

· danom dostave pisane ostavke sukladno pravilima o dostavi propisanim Zakonom o općem upravnom postupku,
· danom pravomoćnosti sudske odluke o oduzimanju poslovne sposobnosti,
· danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca
· danom prestanka prebivališta na području Općine Gradište,
· danom prestanka hrvatskog državljanstva,
· smrću,

Pročelnik Jedinstvenog upravnog odjela će u roku od 8 dana obavijestiti Vladu Republike Hrvatske o prestanku mandata Općinskog načelnika radi raspisivanja prijevremenih izbora za novog Općinskog načelnika.

U slučaju prestanka mandata iz stavka 1. ovoga članka, do provedbe prijevremenih izbora dužnost Općinskog načelnika obavljat će povjerenik Vlade Republike Hrvatske.

Pročelnik Jedinstvenog upravnog odjela dužan je o svim promjenama tijekom mandata Općinskog načelnika bez odgode obavijestiti tijelo državne uprave nadležno za lokalnu i područnu (regionalnu) samoupravu.

Članak 52.

Općinski načelnik može se opozvati u slučajevima i u postupku propisanim zakonom i ovim Statutom.

Ako na referendumu bude donesena odluka o opozivu Općinskog načelnika mandat mu prestaje danom objave rezultata referenduma, a do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.


IX UPRAVNA TIJELA

Članak 53.

Za obavljanje poslova iz samoupravnog djelokruga Općine Gradište, utvrđenih zakonom i ovim Statutom, te povjerenih poslova državne uprave, ustrojava se Jedinstveni upravni odjel općine za obavljanje svih poslova iz samoupravnog djelokruga.

Ustrojstvo i djelokrug Jedinstvenog upravnog odjela uređuje se posebnom odlukom Općinskog vijeća.

Jedinstvenim upravnim odjelom upravlja pročelnik kojeg na temelju javnog natječaja imenuje Općinski načelnik.

Jedinstveni upravni odjel u oblasti za koje su ustrojena i u okviru djelokruga utvrđenog posebnom odlukom neposredno izvršava zakone, druge propise, opće akte Općinskog  vijeća i akte Općinskog načelnika, prate stanje u upravnim područjima za koja su osnovana, rješavaju u upravnim stvarima, provode nadzor te obavljaju i druge poslove u skladu sa zakonom.

Jedinstveni upravni odjel dužan je svojim radom omogućiti ostvarivanje prava i potreba građana i pravnih osoba u skladu sa zakonom i ovim Statutom.


Članak 54.

Jedinstveni upravni odjel samostalan je u okviru svog djelokruga rada.

Za svoj rad, zakonito i pravodobno obavljanje poslova, Jedinstveni upravni odjel odgovoran je Općinskom načelniku.


Članak 55.

Sredstva za rad Jedinstvenog upravnog odjela osiguravaju se u proračunu Općine Gradište, državnom proračunu i iz drugih prihoda u skladu sa zakonom.

X. JAVNE SLUŽBE

Članak 56.

Općina u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti za koje je zakonom utvrđeno da se obavljaju kao javna služba.


Članak 57.

Općina osigurava obavljanje djelatnosti iz članka 56. ovog Statuta osnivanjem trgovačkih društava, javnih ustanova, drugih pravnih osoba i vlastitih pogona.

Općinski načelnik imenuje i razrješava predstavnike jedinice lokalne samouprave u tijelima javnih ustanova, trgovačkih društava i drugih pravnih osoba koji je osnivač Općina Gradište.

U trgovačkim društvima u kojima Općina ima udjele ili dionice Općinski načelnik je član skupštine društva.

Obavljanje određenih djelatnosti Općina može povjeriti drugim pravnim i fizičkim osobama temeljem ugovora o koncesiji.

Pravne osobe iz stavka 1. ovoga članka dužne su najmanje jednom godišnje podnijeti izvješće o svom radu i financijskom poslovanju Općinskom načelniku i Općinskom vijeću.


X. MJESNA SAMOUPRAVA

Članak 58.

Na području Općine osnivaju se mjesni odbori kao oblik neposrednog sudjelovanja građana u odlučivanju u lokalnim poslovima od neposrednog svakodnevnog utjecaja na život i rad građana. 

Mjesni odbori se osnivaju za pojedina naselja ili dijelove naselja koji čine zasebnu razgraničenu cjelinu.

Mjesni odbor je pravna osoba. 

Područje i granice mjesnih odbora utvrđuje se posebnom odlukom koju donosi Općinsko vijeće.

U ostvarivanju prava iz stavka l. ovog članka, mjesni odbor dužan je uvažavati interese Općine u cjelini.


Članak 59.

Inicijativu i prijedlog za osnivanje mjesnog odbora može dati 10% građana upisanih u popis birača za područje za koje se predlaže osnivanje mjesnog odbora, 1/3 članova Općinskog vijeća i Općinski načelnik.

Prijedlog sadrži podatke o:

1. podnositelju inicijative odnosno predlagaču,

2. naziv mjesnog odbora,

3. području i granicama mjesnog odbora,

4. sjedištu mjesnog odbora,

5. osnovama pravila, zadacima i izvorima financiranja mjesnog odbora.

O inicijativi i prijedlogu za izdvajanje dijela iz mjesnog odbora odlučuje Općinsko vijeće uz prethodno pribavljeno mišljenje vijeća mjesnog odbora na koje se promjena odnosi.

U slučaju da prijedlog iz stavka 1. ovog članka, daju građani prijedlog se dostavlja u pisanom obliku Općinskom načelniku.


Članak 60.

Općinski načelnik u roku od 15 dana od dana primitka prijedloga utvrđuje je li prijedlog podnesen na način i po postupku utvrđenim zakonom i ovim Statutom.

Ukoliko Općinski načelnik utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.

Pravovaljani prijedlog Općinski načelnik upućuje Općinskom vijeću, koje je dužno izjasniti se o prijedlogu u roku od 60 dana od dana primitka prijedloga.


Članak 61.

Tijela mjesnog odbora su vijeće mjesnog odbora i predsjednik vijeća mjesnog odbora.

Vijeće mjesnog odbora biraju građani s područja mjesnog odbora koji imaju biračko pravo.

Članovi vijeća mjesnog odbora biraju se na neposrednim izborima tajnim glasovanjem, razmjernim izbornim sustavom. Za člana vijeća mjesnog odbora može biti biran građanin koji ima biračko pravo i prebivalište na području mjesnog odbora čije se vijeće bira.

Na postupak izbora shodno se primjenjuju odredbe zakona kojim se uređuju izbor članova predstavničkih tijela jedinica lokalne samouprave.

Izbore za članove vijeća mjesnog odbora raspisuje Općinsko vijeće. Mandat članova vijeća mjesnog odbora traje 4 godine.
Broj članova vijeća mjesnog odbora određuje se prema broju stanovnika mjesnog odbora i utvrđuje posebnom odlukom koju donosi Općinsko vijeće.


Članak 62.

Vijeće mjesnog odbora:

1. donosi program rada i izvješće o radu mjesnog odbora,

2. donosi plan malih komunalnih akcija i utvrđuje prioritete u njihovoj realizaciji,

3. donosi Pravila mjesnog odbora,

4. donosi Poslovnik o svom radu u skladu s ovim Statutom,

5. donosi financijski plan i godišnji obračun,

6. bira i razrješava predsjednika i potpredsjednika vijeća mjesnog odbora,

7. saziva zborove građana ili na drugi način traži mišljenje građana sa svog područja o pitanjima vezanim za život i rad građana tog mjesnog odbora, 

8. odlučuje o korištenju sredstava namijenjenih mjesnom odboru u proračunu Općine,

9. predlaže osnivanje, spajanje ili promjenu granica mjesnih odbora, odnosno daje mišljenje Općinskom vijeću o inicijativama i prijedlozima drugih predlagatelja koji se odnose na njegovo područje 

10. surađuje s drugim mjesnim odborima na području Općine, osobito sa susjednim mjesnim odborima

11. surađuje s udrugama na svom području po pitanjima od interesa za građane mjesnog odbora

12. obavlja i druge poslove utvrđene zakonom, ovim Statutom te odlukama i općim aktima Općinskog vijeća i Općinskog načelnika.

Pod malim komunalnim akcijama podrazumijeva se gradnja, uređivanje i održavanje manjih objekata komunalne infrastrukture i manjih javnih objekata kojima se poboljšava komunalni standard građana na području mjesnog odbora (manji dijelovi mjesne mreže za priključak na vodovod, kanalizaciju, električnu energiju, zelene površine, parkovi i dječja igrališta, nerazvrstane ceste, nogostupi i javni objekti).


Članak 63.

Program rada mjesnog odbora sadrži planirane aktivnosti i izvore sredstava za ostvarenje programa.

Program rada obavezno sadrži opis, opseg i rokove izvršenja poslova i aktivnosti, osobito u pogledu vođenja brige o uređenju područja mjesnog odbora i provođenju manjih komunalnih akcija, s procjenom pojedinih troškova te iskazom financijskih sredstava potrebnih za ostvarivanje programa.

Članak 64.

Sredstva za obavljanje poslova povjerenih mjesnim odborima, odnosno za rad vijeća mjesnih odbora osiguravaju se u proračunu Općine Gradište.

Prihode mjesnog odbora mogu činiti i prihodi od pomoći, dotacija i donacija pravnih ili fizičkih osoba te drugi prihodi u skladu sa zakonom.

Kriterij za utvrđivanje i podjelu sredstava u proračunu Općine Gradište za mjesne odbore utvrđuje se posebnom odlukom Općinskog vijeća.


Članak 65.

Stručne i administrativne poslove za mjesne odbore obavlja Jedinstveni upravni odjel Općine na način utvrđen općim aktom kojim se uređuju njegovo ustrojstvo i način rada.


Članak 66.

Vijeće mjesnog odbora predlaže Općinskom vijeću:

1. rješenje od interesa za svoje područje u postupcima izrade i donošenja prostornih i drugih planskih dokumenata Općine i njihova ostvarenja, te drugih akata od utjecaja na život i rad na području odbora,

2. mjere za razvoj komunalne infrastrukture i uređenja naselja,

3. imenovanje ulica, javnih prometnih površina, parkova, škola, vrtića i drugih objekata na svom području,

4. promjenu područja mjesnog odbora.


Članak 67.

Vijeće mjesnog odbora iz svoga sastava, tajnim glasovanjem, bira predsjednika vijeća i jednog potpredsjednika vijeća, većinom glasova svih članova iz svog sastava na mandat od četiri godine.

Funkcije članova vijeća mjesnog odbora su počasne.


Članak 68.

Predsjednik vijeća mjesnog odbora:

1. predstavlja i zastupa mjesni odbor i vijeće mjesnog odbora,

2. saziva sjednice vijeća, predlaže dnevni red, predsjedava sjednicama vijeća i potpisuje akte koje donosi vijeće,

3. provodi i osigurava provođenje odluka vijeća te izvješćuje o njihovom provođenju,

4. surađuje s Općinskim načelnikom i  predsjednikom Općinskog vijeća,

5. informira građane o pitanjima važnim za mjesni odbor te prikuplja njihove prijedloge i mišljenja,

6. obavlja druge poslove koje mu povjeri vijeće mjesnog odbora, Općinsko vijeće ili Općinski načelnik.

Predsjednik vijeća mjesnog odbora za svoj rad odgovoran je vijeću mjesnog odbora, a za obavljanje poslova iz samoupravnog djelokruga Općine koji su povjereni mjesnom odboru, odgovoran je Općinskom načelniku.


Članak 69.

Član vijeća mjesnog odbora ima pravo i dužnost:

1. prisustvovati sjednicama vijeća mjesnog odbora,

2. predlagati vijeću mjesnog odbora razmatranje pojedinih pitanja iz njegova djelokruga,

3. raspravljati i izjašnjavati se o svim pitanjima koja su na dnevnom redu vijeća mjesnog odbora,

4. obavljati poslove i zadaće koje mu u okviru svoga djelokruga povjeri vijeće mjesnog odbora.

Član vijeća mjesnog odbora ima i druga prava i dužnosti određena Pravilima mjesnog odbora.


Članak 70.

Nadzor nad zakonitošću rada tijela mjesnog odbora obavlja Općinski načelnik.

Općinski načelnik ima pravo obustaviti od primjene akt mjesnog odbora ako ocijeni da je taj akt u suprotnosti sa zakonom, ovim Statutom ili općim aktima Općinskog vijeća.

Općinsko vijeće može na prijedlog općinskog načelnika raspustiti vijeće mjesnog odbora, ako ono učestalo krši ovaj Statut, pravila mjesnog odbora ili ne izvršava povjerene mu poslove.


XI. IMOVINA I FINANCIRANJE OPĆINE

Članak 71.

Sve pokretne i nepokretne stvari te imovinska prava koja pripadaju Općini Gradište čine imovinu Općine Gradište.

Imovinom Općine upravljaju Općinski načelnik i Općinsko vijeće u skladu s odredbama zakona i ovoga Statuta, pažnjom dobrog gospodara.

Općinski načelnik u postupku upravljanja imovinom Općine donosi pojedinačne akte glede upravljanja imovinom, na temelju općeg akta Općinskog vijeća o uvjetima, načinu i postupku gospodarenja nekretninama u vlasništvu Općine.


Članak 72.

Općina ima prihode kojima u okviru svog samoupravnog djelokruga slobodno raspolaže. 
Prihodi Općine moraju biti razmjerni s poslovima koje obavljaju njezina tijela u skladu sa zakonom.

Prihodi Općine Gradište su:
1. općinski porezi, prirez, naknade, doprinosi i pristojbe, u skladu sa zakonom i posebnim odlukama Općinskog vijeća,
2. prihodi od stvari u vlasništvu Općine i imovinskih prava,
3. prihodi od trgovačkih društava i drugih pravnih osoba u vlasništvu Općine odnosno u kojima Općina ima udjele ili dionice,
4. prihodi od naknada za koncesije,
5. novčane kazne i oduzeta imovinska korist za prekršaje koje propiše Općina Gradište u skladu sa zakonom,
6. udio u zajedničkom porezu,
7. sredstva pomoći Republike Hrvatske predviđena u državnom proračunu i
8. drugi prihodi određeni zakonom.


Članak 73.

Općinsko vijeće donosi odluku kojom propisuje vrstu poreza, visinu stopa odnosno visinu iznosa vlastitih poreza, oslobađanja i olakšice od plaćanja poreza, način razreza poreza, plaćanje poreza, porezne prekršaje te druga postupovna pitanja u skladu sa zakonom.


Članak 74.

Svi prihodi koji pripadaju Općini Gradište kao i svi rashodi i izdaci za poslove koje Općina obavlja iskazuju se u proračunu Općine Gradište.

Svi prihodi i primici proračuna moraju biti raspoređeni u proračunu i iskazani po izvorima iz kojih potječu.

Svi izdaci proračuna moraju biti utvrđeni u proračunu i uravnoteženi s prihodima i primicima.


Članak 75.

Općina Gradište sastavlja bilancu imovine u kojoj iskazuje vrijednost svoje imovine u skladu s računovodstvenim propisima.


Članak 76.
Proračun Općine Gradište i odluka o izvršenju proračuna donosi se za proračunsku godinu i vrijedi za godinu za koju je donesen.

Proračunska godina je razdoblje od dvanaest mjeseci, koja počinje 1. siječnja, a završava 31. prosinca.


Članak 77.

Ako se tijekom proračunske godine umanje prihodi i primici ili povećaju rashodi i izdaci utvrđeni proračunom, proračun se mora uravnotežiti sniženjem predviđenih rashoda i izdataka ili pronalaženjem novih prihoda i primitaka.

Uravnoteženje proračuna provodi se izmjenama i dopunama proračuna postupkom utvrđenim za donošenje proračuna.

Članak 78.

Općinski načelnik je dužan, kao jedini ovlašteni predlagatelj, utvrditi prijedlog proračuna i podnijeti ga Općinskom vijeću na donošenje u roku utvrđenom posebnim zakonom.

Ukoliko se proračun za sljedeću proračunsku godinu ne može donijeti u propisanom roku, Općinsko vijeće na prijedlog Općinskog načelnika do 31. prosinca donosi odluku o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine.

Članak 79.

Općinsko vijeće donosi polugodišnji i godišnji izvještaj o izvršenju proračuna, sukladno postupku i rokovima utvrđenim važećim zakonskim propisima.


Članak 80.

Općina Gradište se može zaduživati u skladu s posebnim zakonom.

Općinsko vijeće može donijeti odluku o  raspisivanju javnog zajma ili izdavanju obveznica odnosno drugih vrijednosnih papira, u skladu sa zakonom.


Članak 81.

Općina može davati jamstva proračunskim korisnicima i pravnim osobama u vlasništvu Općine, odnosno društvima u kojima ima udjele ili dionice, te davati zajmove u skladu s posebnim zakonom i općim aktima Općinskog vijeća.



Članak 82.

Ukupno materijalno i financijsko poslovanje Općine nadzire Općinsko vijeće.

Zakonitost, svrhovitost i pravodobnost korištenja proračunskih sredstava Općine nadzire nadležno ministarstvo.


X. AKTI OPĆINE

Članak 83.

Općinsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik, proračun, odluku o izvršenju proračuna, polugodišnji i godišnji izvještaj o izvršenju proračuna, odluke, zaključke, preporuke, deklaracije, rezolucije  i druge opće akte te daje vjerodostojna tumačenja općih akata.

Općinsko vijeće donosi rješenja i druge pojedinačne akte kada, u skladu sa zakonom, rješava u pojedinačnim stvarima.

Pročišćeni tekst Statuta, Poslovnika Općinskog vijeća i ostalih općih akata Općinskog vijeća daje nadležno radno tijelo Općinskog vijeća.


Članak 84.

Općinski načelnik u poslovima iz svog djelokruga donosi odluke, zaključke, pravilnike, naputke te druge opće i pojedinačne akte kad je za to ovlašten zakonom, ovim Statutom ili općim aktom Općinskog vijeća.


Članak 85.

Radna tijela Općinskog vijeća donose zaključke i preporuke kojima zauzimaju stajališta, izražavaju mišljenja, daju preporuke i prijedloge, a rješenja samo po posebnom ovlaštenju tijela koje ih je imenovalo.

Članak 86.

Općinski načelnik osigurava izvršenje općih akata iz članka 83. ovog Statuta, na način i u postupku propisanom ovim Statutom, te nadzire zakonitost rada upravnih tijela koja obavljaju poslove iz samoupravnog djelokruga Općine.


Članak 87.

Upravna tijela Općine u izvršavanju općih akata Općinskog vijeća donose pojedinačne akte kojima se rješava o pravima, obvezama i pravnim interesima fizičkih i pravnih osoba (upravne stvari).

Upravna tijela Općine u obavljanju povjerenih poslova državne uprave rješavaju u upravnim stvarima u prvom stupnju.

Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu Vukovarsko-srijemske županije ili pokrenuti upravni spor sukladno odredbama Zakona o upravnim sporovima, ako posebnim zakonom nije drugačije propisano.

Protiv pojedinačnih akata iz stavka 2. ovoga članka koje donose upravna tijela Općine u obavljanju povjerenih poslova državne uprave, može se izjaviti žalba nadležnom tijelu državne uprave u skladu s posebnim zakonom kojim se uređuje pojedino upravno područje.

Na donošenje akata iz ovoga članka primjenjuju se odredbe Zakona o općem upravnom postupku.

U izvršavanju općih akata Općinskog vijeća pojedinačne akte donose i pravne osobe kojima su odlukom Općinskog vijeća, u skladu sa zakonom, povjerene javne ovlasti u poslovima iz samoupravnog djelokruga Općine.


Članak 88.

Nadzor nad zakonitošću općih akata Općinskog vijeća u njegovom samoupravnom djelokrugu obavljaju nadležna tijela državne uprave, svako u svojem djelokrugu, sukladno posebnom zakonu.

Nadzor zakonitosti rada Općinskog vijeća obavlja tijelo državne uprave nadležno za lokalnu i područnu (regionalnu) samoupravu.


Članak 89.

Opći akti prije nego što stupe na snagu objavljuju se u «Službenom vjesniku» Vukovarsko- srijemske županije.

Opći akti stupaju na snagu najranije osmi dan od dana objave. Iznimno, općim se aktom može iz osobito opravdanih razloga odrediti da stupa na snagu prvog dana od dana objave.

Opći akti ne mogu imati povratno djelovanje.


XI. JAVNOST RADA

Članak 90.

Rad Općinskog vijeća, Općinskog načelnika i upravnih tijela Općine je javan.

Zainteresirana javnost, predstavnici udruga građana, građani i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

Članak 91.

Javnost rada Općinskog vijeća osigurava se:
· javnim održavanjem sjednica,
· izvještavanjem i napisima u tisku i drugim oblicima javnog priopćavanja,
· objavljivanjem općih akata u «Službenom vjesniku» Vukovarsko-srijemske županije
· na mrežnim stranicama Općine i oglasnoj ploči Općine. 

Javnost rada Općinskog načelnika osigurava se:
· održavanjem konferencija za medije
· izvještavanjem i napisima u tisku i drugim oblicima javnog priopćavanja,
· objavljivanjem općih akata i drugih akata u Službenom vjesniku» Vukovarsko- srijemske županije, na web stranicama Općine i oglasnoj ploči Općine.

Javnost rada upravnih tijela Općine osigurava se izvještavanjem i napisima u tisku i drugim oblicima javnog priopćavanja te na mrežnim stranicama Općine.

Općina je dužna javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.


Članak 92.

Građani i pravne osobe moraju biti na prikladan način javno obaviješteni o radnom vremenu upravnih tijela Općine, a rad i poslovanje upravnih tijela Općine mora biti organiziran tako da na jednostavan i djelotvoran način građani mogu ostvarivati svoja prava.

U zgradama u kojima su smještena tijela Općine mora biti istaknut naziv tijela, a na prikladnom mjestu u zgradi mora biti istaknut raspored prostorija.


XII. SPRIJEČAVANJE SUKOBA INTERESA


Članak 93.

Način djelovanja općinskog načelnika u obnašanju javnih dužnosti uređen je posebnim zakonom.

Članak 94.
Općinsko vijeće posebnom odlukom propisuje tko se smatra lokalnim dužnosnikom u obnašanju javne vlasti te uređuje sprječavanje sukoba interesa između privatnog i javnog interesa u obnašanju javne vlasti.


XIII. PRIJELAZNE I ZAVRŠNE ODREDBE


Članak 95.

Prijedlog za promjenu Statuta može podnijeti 1/3 članova Općinskog vijeća, Općinski načelnik i nadležno radno tijelo Općinskog vijeća.

Prijedlog mora biti obrazložen, a podnosi se predsjedniku Općinskog vijeća.

O promjeni Statuta odlučuje Općinsko vijeće većinom glasova svih članova Općinskog vijeća.


Članak 96.

Odluke i drugi opći akti doneseni na temelju Statuta Općine Gradište i posebnih zakona, uskladit će se s odredbama ovog Statuta i zakona kojim se uređuje pojedino područje u zakonom propisanom roku.

Do donošenja općih akata kojima se uređuju poslovi iz samoupravnog djelokruga Općine Gradište sukladno posebnim zakonima i odredbama ovoga Statuta, primjenjivat će se akti Općine Gradište u onim odredbama koje nisu u suprotnosti sa zakonom i ovim Statutom.

U slučaju suprotnosti odredbi općeg akta iz stavka 2. ovoga članka, primjenjuju se neposredno odredbe zakona i ovoga Statuta.


Članak 97.

Ovaj Statut stupa na snagu osmi dan od dana objave u Službenom vjesniku Vukovarsko-srijemske županije.
Stupanjem na snagu ovog Statuta prestaje važiti Statut Općine Gradište (Službeni vjesnik Vukovarsko-srijemske županije br. 12/09) Izmjene i dopune Statuta Općine Gradište (Službeni vjesnik Vukovarsko-srijemske županije br. 03/13, 05/18 i 06/23.)

